[{"text_idx": "#000003", "text": "Mae Cae Glo yn ganolfan breswyl yn Wrecsam ar gyfer pobl dros 55 oed. Mae\u2019n rhan o gynllun tai Clwyd Alyn, ac mae\u2019r preswylwyr yn gallu cymryd rhan mewn gweithgareddau yn y gerddi cymunedol a\u2019r lolfa. Caiff y gweithgareddau hyn eu cydlynu gan staff yn rheolaidd, ac ar o\u0302l mwynhau sesiwn rhwng cenedlaethau gydag Ysgol Abermorddu y llynedd, lle bu\u2019r plant yn arddangos dyfeisiau digidol, roedd y staff a\u2019r preswylwyr yn awyddus i ddysgu rhagor. Estynnwyd gwahoddiad i e-gadetiaid Ysgol Borras, ac roedd y plant yn llawn cyffro ynghylch ymweld a\u0302 nhw."}, {"text_idx": "#000004", "text": "Cymerodd e-gadetiaid Ysgol Borras ran yn rhaglen Arwyr Digidol Cymunedau Digidol Cymru. Roedd y sesiwn yn ymwneud yn llai ag addysgu technoleg, yr oedd y plant eisoes yn wybodus iawn yn ei chylch, ac yn fwy ynghylch deall cynhwysiant. Aeth y plant ati i drafod y rhwystrau y gall pobl hy\u0302n eu hwynebu o ran cyrchu a defnyddio technoleg, ac i chwilio am ffyrdd o gefnogi, calonogi ac addysgu pobl sydd ag ofn defnyddio\u2019r Rhyngrwyd a dyfeisiau digidol."}, {"text_idx": "#000006", "text": "Daeth y sesiwn gyda\u2019r plant i ben gyda chwis a oedd yn profi gwybodaeth y preswylwyr am logos rhaglenni ar-lein. Roedd y plant i gyd wedi mwynhau eu hymweliad a\u0302 Chae Glo yn fawr. Roedd eu brwdfrydedd, eu gwybodaeth a\u2019u hymddygiad yn glod i\u2019r ysgol."}, {"text_idx": "#000007", "text": "Yn dilyn ymweliad llwyddiannus yr ysgol, gwahoddodd Clwyd Alyn Cymunedau Digidol Cymru \u2018no\u0302l yr wythnos ganlynol i gyflwyno sesiwn arall. Y tro hwn, aeth yr hyfforddwr, Deian, a\u2019r Ymgynghorydd, Simon, ati i ddifyrru\u2019r staff a\u2019r preswylwyr gyda bore o atgofion, realiti rhithwir, profiad o feic realiti rhithwir ac, wrth gwrs, sesiwn ganu."}, {"text_idx": "#000011", "text": "Roedd staff a phreswylwyr Cae Glo wedi mwynhau\u2019r sesiynau cymaint, fel eu bod wedi estyn rhagor o wahoddiadau ar gyfer digwyddiadau rhwng cenedlaethau a sesiynau realiti rhithwir ledled eu safleoedd eraill yng Ngogledd Cymru. Mae Ysgol Borras wedi cynllunio rhagor o ddigwyddiadau ledled Sir y Fflint a Wrecsam, ac rydym yn edrych ymlaen at fod yn bartner iddi wrth gyflwyno\u2019r sesiynau hyn."}, {"text_idx": "#000012", "text": "Dywedodd Louise Blackwell, y Cydlynydd Gweithgareddau ar gyfer Clwyd Alyn: \u201cHoffwn ddiolch yn fawr iawn i Cymunedau Digidol Cymru ac Ysgol Gynradd Borras; roeddent wedi cynnal sesiwn mor dda ar gyfer ein preswylwyr ac wedi dangos i ni sut i gadw\u2019n ddiogel ar-lein, a hynny trwy gyfrwng cyflwyniad ar ddiogelwch ar y Rhyngrwyd ac awgrymiadau rhwydd y gall ein preswylwyr eu defnyddio\u201d"}]